
Koreai társadalomkép az animációk tükrében

Dél-Korea napjaink egyik dinamikus, erős és fejlődő hatalma, mind politikai, gazdasági és kulturális téren is. Ezt legjobban maga a Hallyu, a dél-koreai hullám bizonyítja, ez a sajátos kulturális terjeszkedés már Európa, s így Magyarország partjaira is elért, ezért tekintem aktuálisnak a témával való foglalkozás.
Ha napjainkban ennyire érezhető egy kultúra jelenléte, az magával vonja az igényt annak társadalmi jellemével, szerveződésével, a külső hatásokkal való megismerkedésre. Jelen dolgozat erre tesz kísérletet, szakirodalmak és dél-koreai animációs filmek felhasználásával. Az elemzésben bemutatásra kerülnek a dél-koreai társadalmat és kultúrát ért transznacionális hatások, emellett a vallási szimbiózis, az értékrend és a morál alapjai is, melyek együttesen keltik életre és tartják mozgásban a társadalmat, amihez természetesen a szükséges történeti háttér felvázolása is megtörténik. A dolgozat kitér továbbá a koreai animációs filmtörténet néhány állomására, valamint jelentékeny szerepet kap a serdülőképek vizsgálata is, az identitás problematikája köré koncentrálódva.
A dolgozat fő fejezetei taglalják a társadalmi, vallási és kulturális pontokat, a dél-koreai animáció fejlődéstörténetét, a transznacionális hatások érvényesülését egy filmes példán keresztül, melyet a serdülőképek vizsgálata követ. Zárásként sor kerül ezen animációk mese és mitologikus vizsgálatára is, mint újabb értelmezési és egyben kapcsolódási lehetőség az animációs filmekhez.



